838 dage: FC København er det europæiske hold, der skal længst tilbage i kalenderen for at finde et nederlag på hjemmebane i den nationale turnering - det er over to år siden, at de danske mestre senest tabte i Parken i Superligaen

William Kvist tænker sig grundigt om.

Han ved godt, at det er længe siden, at FC København senest gik fra Parken som tabere efter en Superliga-kamp. Men præcist hvornår, ved han ikke.

- Har vi nogensinde tabt en Superliga-kamp i Parken? Det husker jeg ikke, griner landsholdets viceanfører og er det, som man i FCK-sprog kalder positiv arrogant.

Det må man gerne være i Parken, og Kvist og de andre københavnerne har noget at have det i. For de danske mestre har opbygget Europas stærkeste fort på Østerbro.

Ekstra Bladet har gennemgået alle de europæiske ligaer, og resultatet kan få julelysene frem i øjnene på manager Ståle Solbakken.

Hans hold er det, der skal længst tilbage i kalenderen for at finde et nederlag på hjemmebane i en national turnerings øverste række.

Da FC København senest tabte en Superliga-kamp i Parken var Helle Thorning-Schmidt statsminister, Charlie Hebdo havde de færreste hørt om, og iPhone 5 var stadig Apples bedste bud på en smartphone.

Ståle Solbakken dirigerer med tropperne under FCK-Leicester. Foto: Lars Poulsen

Tiden skal skrues helt tilbage til sensommeren 2014. 15. august 2014 vandt de senere mestre FC Midtjylland på et par sene scoringer af Kristian Bach Bak og Sylvester Igboun 2-1 i nationalarenaen.

- Nå, er det så længe siden, siger William Kvist, der på det tidspunkt stadig var i Stuttgart.

- Men det er vildt, og det siger noget om os, om Parken og om Superligaen, siger den 31-årige midtbanespiller, der tirsdag aften kan runde en ny milepæl med sin klub.

Ender opgøret mod Viborg med enten hjemmesejr eller uafgjort, vil det være 40. hjemmekamp i træk uden nederlag i Superligaen for københavnerne.

I FC København taler de ikke om den fornemme stime, som er suveræn Superliga-rekord. Det er noget, der ligger og kører i baggrunden, men rekorden er ikke en motivationsfaktor i sig selv.

- Det er ikke noget, som vi har italesat, men i FC København ligger det implicit, at vi skal vinde hver eneste kamp.

- Vores ambitioner gør, at vi SKAL ha’ et resultat på hjemmebane, og det pres, vi kan sætte på modstanderen, er bare større i Parken end på udebane, siger William Kvist.

(Artiklen fortsætter under grafikken)

Tæller man dage, er det 838 styk af slagsen siden, at FC Midtjylland sejrede i Parken.

Men indtil sidste weekend var FC København faktisk ’kun’ næstbedst i Europa på den konto.

Så tabte bosniske Zrinjski Mostar for første gang siden 28. april 2013, og københavnerne overtog deres plads som det hold med det stærkeste fort.

- Parken for os er noget specielt. Vi har bygget noget op i forhold til en tro på, at vi ikke kan tabe, men også for de hold, der besøger Parken, er det noget specielt kontra så mange andre stadioner i Danmark, siger William Kvist

.

Youssef Toutouh. Foto: Lars Poulsen

Selv om dette FCK-hold bliver karakteriseret som et offensivt hold, er det stadig en uhyggelig stærk defensiv, der er fundamentet for succesen og den fornemme serie.

I denne sæson har de danske mestre bare lukket to mål ind i otte hjemmekampe i Superligaen, og i seks europæiske hjemmekampe er det slet ikke scoret på den svenske landsholdskeeper Robin Olsen.

Det viser, at konceptet virker. Men der er én ting, der slår konceptet. Ifølge William Kvist er det allervigtigste den vinderkultur, som er blevet bygget op igennem sæsoner og nærmest driver ned af væggene på træningsanlægget på Jens Jessensvej på Frederiksberg.

Hvis ikke, man som ny allerede har den eller bliver hurtigt smittet af den, har man ingen fremtid og er snart fortid i FCK.

- Der er en meget stærk vindermentalitet. Vi vil være bedst på alle parametre, og selv om vi fører 2-0 eller 3-0, skal der bare ikke gå mål ind.

- Det er ikke alle hold, der har det. Ikke bare at ville være de bedste, men de bedste-bedste, siger William Kvist.

En mere lige fight

Hjemme i Parken har FC København i nogle år været de bedste-bedste og kan ifølge midtbanespilleren være mere positivt arrogante. Det smitter af på både københavnerne og deres gæster.

FCK tager et ekstra skridt frem og har ædt de hold, der har ment, at vejen til at få point i Parken har været at parkere det meste af holdet på egen halvdel.

Mange har forsøgt, få er lykkedes, og det er heller ikke det lille tip, som Kvist kvit og frit sender videre til de modstandere, der vil bryde stimen i Parken:

- Vi var ikke langt fra at tabe til FC Midtjylland (midtjyderne førte 1-0 indtil 65. minut, red.), og de kampe, hvor jeg har følt, at vi har været tættest på nederlag, har været mod hold, der har turdet spille lidt mere. Dér er det blevet en mere lige fight.

Solbakken og Kvist. Foto: Lars Poulsen

FC København har for længst passeret to år som ubesejret i Superligaen i Parken, og i alle turneringer har de ikke tabt siden 6. august 2015, da tjekkiske Jablonec vandt 3-2 i Europa League-kvalifikationen.

Der findes dog hold, der kan pralle af en længere serie uden nederlag.

Kroatiske Dinamo Zagreb nåede eksempelvis i efteråret op på 103 hjemmekampe i ligaen uden nederlag. Den serie varede i over seks år!

***

Ståle: Det er lidt surrealistisk

Ingen behøver fortælle Ståle Solbakken, at han har et godt hold. Men at det er så længe siden, at det har tabt i Parken overrasker ham ... selv om han nu husker nederlaget til FC Midtjylland i august 2014.

- Det er list surrealistisk med den statistik, men vi har altid været gode i Parken. Det ser vi også i Europa. Jeg tror, at det mentale aspekt betyder noget. Selv om vi kommer bagud, så ved vi, at her har vi gode chancer for at komme tilbage, siger FCK-manageren til Ekstra Bladet.

Samme forklaring kommer Mathias ’Zanka’ Jørgensen med. Han har ikke selv prøvet at tabe en hjemmekampe i Superligaen, siden han i sommeren 2014 vendte hjem fra PSV Eindhoven.

- Alle store hold er traditionelt bedst på hjemmebane, og jeg kan godt forestille mig, at det ikke er det sjoveste at spille i Parken. Vi har det bedste hold herhjemme, og i vante omgivelser med vores fans bag os er vi svære at slå, konstaterer landsholdsforsvareren og afviser, at man i FCK har fokus på statistikken:

- Det er ikke noget, vi tænker over i dagligdagen. Den kører et eller andet sted i baggrunden, og så er det noget, vi ærgrer os over, når den på et eller andet tidspunkt ryger.

Foto: Lars Poulsen

Modstanderne i Parken kender naturligvis også til fornemme hjemmebanestime, men i stedet for at lade sig ryste af den burde de måske lade sig inspirere.

- De gange vi har haft statistikken imod os, har vi brugt det som motivation og tænkt ’hvorfor kan vi ikke være det første hold, der bryder den’, siger Mathias ’Zanka’ Jørgensen.

Opfordringen er hermed givet videre til Viborg.